Martin Henriksen (DF), 2008-02-26:
Jeg kan ikke lade være med at sige til den socialdemokratiske ordfører, der sagde, at regeringen vil fremme de private skoler, at jeg nu ikke vil mistænke regeringen for at gøre det.
Det synes jeg bare lige skulle sættes på plads.
Med hensyn til de beslutningsforslag, som behandles her i dag, synes jeg, at man - også i forlængelse af de beslutningsforslag, som vi behandlede sidste fredag - må sige, at SF i høj grad fører en populistisk stil.
I fredags nærmede vi os vel omkring 20 mia. kr. i udgifter i forbindelse med et enkelt af SF's forslag, hvis det bliver vedtaget, og nu fortsætter man så også her.
Som andre har gjort, vil jeg også nævne de initiativer, som der har været taget på området med henblik på at styrke kvaliteten på de yngste klassetrin.
Der har allerede været nævnt et minimumstimetal i dansk og matematik, at danskfaget har fået endnu 1 time tilført i 2006, og at der er indført indholdsbeskrivelse for børnehaveklassens undervisning.
Der er også et lovforslag på vej, som bl.a. lægger vægt på den enkelte elevs sproglige udvikling ved obligatoriske sprogvurderinger.
Der er altså sat fokus på kvaliteten af undervisningen for de yngste elever i folkeskolen.
Dansk Folkeparti har også medvirket til andre fornuftige initiativer, som alt andet lige må styrke børnenes forudsætninger for at få et tilfredsstillende udbytte af undervisningen på de yngste klassetrin, som vi taler om her.
Det er pædagogiske læreplaner i dagtilbuddet; der er indført obligatorisk sprogstimulering af indvandrerbørn, der endnu ikke er begyndt i skolen, og som ministeren også var inde på, har kommunerne fået adgang til at henvise indvandrerbørn til andre skoler, sådan at elever, der på grund af forældrenes og samfundets svigt er usikre i det danske sprog, kan få det bedst egnede undervisningstilbud.
Så jeg vil påstå, at der er taget en række initiativer, og jeg vil bestemt heller ikke udelukke, at der skal tages flere initiativer i fremtiden.
Vedrørende dette forslag har Dansk Folkeparti sympati for det, og jeg vil bestemt ikke udelukke, at der kan være tilfælde, hvor en tolærerordningen kan være nødvendig, men om ordningen skal gælde alle børn og alle klasser, er jeg ikke helt sikker på.
Jeg synes også, at et så vidtgående forslag kræver en bedre beskrivelse af behovet end det, der står beskrevet i bemærkningerne.
Men der er altså tale om en elendig finansiering, mildest talt.
Som sagt er der positive takter i forslaget.
Det kunne være interessant under udvalgsbehandlingen at få belyst, hvor mange kommuner og skoler, der rent faktisk har tolærerordningen eller ordninger, hvor en lærer og en pædagog sammen varetager forskellige undervisningsforløb, men det bliver ikke i denne omgang, at vi stemmer for det her forslag fra SF.
Til SF's forslag om, at der maksimum må være 22 elever i en klasse, vil jeg sige, at Socialdemokraterne for ikke så lang tid siden foreslog maks. 24 elever i en klasse, og at man måske kunne gætte sig til, at det næste bud bliver 20 eller 18 elever i en klasse, og jeg synes bare, at man skal sige, at det selvfølgelig lyder godt, men jeg synes også, at det er en anelse populistisk - det har jeg sagt før, men jeg synes, det tåler at blive gentaget.
Lad mig bare allerede nu udløse spændingen og sige, at Dansk Folkeparti heller ikke kan støtte det her forslag.
Det loft støtter vi, vi synes, det er fornuftigt og rimeligt, og at der lagt et godt snit.
Vi mener dog, at man i folkeskoleloven kan kigge på bedre muligheder for holdopdeling.
Det kunne man nu åbne op for, og som en begyndelse kunne forligskredsen eventuelt udpege forsøgsskoler, og efter en årrække kunne vi så evaluere det og se, om holddelingen gavner den enkelte elev, altså både den fagligt stærke og den fagligt svage elev.
Generelt har vi i forvejen lave klassekvotienter i den danske folkeskole, og jeg kan forstå, at gennemsnittet for normalklasserne i Danmark er et elevtal på 22 eller derunder, og jeg anerkender selvfølgelig, at det er et gennemsnit.
Så har jeg også bemærket, at SF i bemærkningerne til beslutningsforslaget skriver, at der findes klasser med op til 35 elever, og jeg synes, at det, som ministeren sagde, var fint, nemlig at hvis det finder sted, så må SF selvfølgelig meget gerne gøre opmærksom på, hvor det finder sted.
Det er ulovligt, og vi forventer selvfølgelig, at undervisningsministeren på en eller anden måde vil skride ind over for de pågældende kommuner og skoler, hvis det finder sted.
Hvad angår dette forslag, må jeg sige, at vi ikke umiddelbart kan støtte det.
Vi vil hellere bruge pengene på andre efter vores opfattelse bedre tiltag i vores folkeskole.
Disse skal være ordene.